钦定古今图书集成/明伦汇编/官常典/第718卷 > 尧君素
## 钦定古今图书集成/明伦汇编/官常典/第718卷 > 尧君素

按《隋书诚节传》：“君素，魏郡汤阴人也。炀帝为晋王时，
君素以左右从。及嗣位，累迁鹰击郎将。大业之末，盗
贼蜂起，人多流亡，君素所部独全。后从骁卫大将军
屈突通拒义兵于河东。俄而通引兵南遁，以君素有
胆略，署领河东。通守义师，遣将吕绍宗、韦义节等攻
之，不克。及通军败，至城下呼之。君素见通，歔欷流涕”，
悲不自胜，左右皆哽咽，通亦泣下霑襟，因谓君素曰：
“吾军已败，义旗所指，莫不响应，事势如此，卿当早降，
以取富贵。”君素答曰：“公当爪牙之寄，为国大臣，主上
委公以关中，代王付公以社稷，国祚隆替，悬之于公。
奈何不思报效，以至于此！纵不能远惭主上，公所乘
马，即代王所赐也，公何面目乘之哉！”通曰：“吁，君素，我
力屈而来。”君素曰：“方今力犹未屈，何用多言！”通惭而
退。时围甚急，行李断绝，君素乃为木鹅，置表于颈，具
论事势，浮之黄河，沿流而下。河阳守者得之，达于东
都。越王侗见而叹息，于是承制拜君素为金紫光禄
大夫，密遣行人劳苦之。监门直阁庞玉、武卫将军皇
甫无逸前后自东都归义，俱造城下，为陈利害，大唐
又赐金券，待以不死，君素卒无降心。其妻又至城下，
谓之曰：“隋室已亡，天命有属，君何自苦，身取祸败？”君
素曰：“天下事非妇人所知。”引弓射之，应弦而倒。君素
亦知事必不济，然要在守死不易。每言及国家，未尝
不歔欷。尝谓将士曰：“吾是藩邸旧臣，累蒙奖擢，至于
大义，不得不死。今谷支数年，食尽，此谷足知天下之
事。必若隋室倾败，天命有归，吾当断头以付诸君也。”
时百姓苦隋日久，及逢义举，人有息肩之望。然君素
善于统领，下不能叛。岁馀，颇得外生口，城中微知江
都倾覆，又粮食乏绝，人不聊生，男女相食，众心离骇。
白虹降于府门兵器之端，夜皆光见。月馀，君素为左
右所害。

按《通鉴纲目》：唐太宗贞观十二年二月，赠隋尧君素
蒲州刺史，诏曰：“君素虽桀犬吠尧，有乖倒戈之志；而
疾风劲草，实表岁寒之心。”